**DĖL ROKIŠKIO R. OBELIŲ GIMNAZIJOS STRUKTŪROS PERTVARKYMO**

2020 m. kovo 27 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 21 punktu, Lietuvos Respublikos biudžetinių įstaigų įstatymo 4 straipsnio 3 dalies 4 punktu, Lietuvos Respublikos švietimo įstatymo 44 straipsnio 4 ir 6 dalimis, Mokyklų, vykdančių formaliojo švietimo programas, tinklo kūrimo taisyklėmis (aktuali redakcija), patvirtintomis Lietuvos Respublikos Vyriausybės 2011 m. birželio 29 d. nutarimu Nr. 768, Rokiškio rajono savivaldybės bendrojo ugdymo mokyklų tinklo pertvarkos 2016–2020 metų bendruoju planu (aktuali redakcija), patvirtintu Rokiškio rajono savivaldybės tarybos 2016 m. balandžio 29 d. sprendimu Nr. TS-108 „Dėl Rokiškio rajono savivaldybės bendrojo ugdymo mokyklų tinklo pertvarkos 2016–2020 metų bendrojo plano patvirtinimo“, Rokiškio rajono savivaldybės tarybos 2020 m. vasario 27 d. sprendimu Nr. TS-41 „Dėl sutikimo reorganizuoti Rokiškio r. Obelių lopšelį-darželį, prijungiant jį prie Rokiškio r. Obelių gimnazijos“, Rokiškio rajono savivaldybės taryba n u s p r e n d ž i a:

1. Pertvarkyti 2020 m. rugpjūčio 28 d. Rokiškio r. Obelių gimnazijos struktūrą:

1.1. įsteigti ikimokyklinio ir priešmokyklinio ugdymo skyrių;

1.2. vykdyti ikimokyklinio ir priešmokyklinio ugdymo programas.

2. Nustatyti, kad Rokiškio rajono savivaldybės administracijos Švietimo, kultūros ir sporto skyrius yra atsakingas už šio sprendimo įgyvendinimą.

Šis sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Rita Elmonienė

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL ROKIŠKIO R. OBELIŲ GIMNAZIJOS STRUKTŪROS PERTVARKYMO“**

**AIŠKINAMASIS RAŠTAS**

**Parengto sprendimo projekto tikslai ir uždaviniai.**

Sprendimo projekto tikslas ir uždaviniai – pertvarkyti Rokiškio r. Obelių gimnazijos struktūrą.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymas, Lietuvos Respublikos biudžetinių įstaigų įstatymas, Lietuvos Respublikos švietimo įstatymas, Mokyklų, vykdančių formaliojo švietimo programas, tinklo kūrimo taisyklės (aktuali redakcija), patvirtintos Lietuvos Respublikos Vyriausybės 2011 m. birželio 29 d. nutarimu Nr. 768, Rokiškio rajono savivaldybės bendrojo ugdymo mokyklų tinklo pertvarkos 2016–2020 metų bendrasis planas (aktuali redakcija 2019-12-20), patvirtintas Rokiškio rajono savivaldybės tarybos 2016 m. balandžio 29 d. sprendimu Nr. TS-108.

**Sprendimo projekto esmė.**

Rokiškio rajono savivaldybės bendrojo ugdymo mokyklų tinklo pertvarkos 2016–2020 metų bendrajame plane (aktuali redakcija 2019-12-20), patvirtintame Rokiškio rajono savivaldybės tarybos 2016 m. balandžio 29 d. sprendimu Nr. TS-108, buvo numatyta 2020 m. pertvarkyti Rokiškio r. Obelių gimnazijos struktūrą todėl, kad reorganizuojamas Rokiškio r. Obelių lopšelis-darželis, prijungiant jį prie šios gimnazijos. Rokiškio r. Obelių gimnazijos struktūra bus pertvarkyta 2020 m. rugpjūčio 28 d.: įsteigtas ikimokyklinio ir priešmokyklinio ugdymo skyrius; pradėtos vykdyti ikimokyklinio ir priešmokyklinio ugdymo programos.

Šiame skyriuje veiks 3 grupės. Kiekvienais metais jas lanko 50–55 vaikai.

**Galimos pasekmės, priėmus siūlomą tarybos sprendimo projektą:**

**teigiamos** – Rokiškio rajono savivaldybės bendrojo ugdymo mokyklų tinklo pertvarkos 2016–2020 metų bendrojo plano (aktuali redakcija 2019-12-20), patvirtinto Rokiškio rajono savivaldybės tarybos 2016 m. balandžio 29 d. sprendimu Nr. TS-108, įgyvendinimas; Rokiškio r. Obelių lopšelio-darželio perduotų funkcijų vykdymo užtikrinimas;

 **neigiamos** – nenumatyta.

**Kokia sprendimo nauda Rokiškio rajono gyventojams.**

Racionalizuotas Rokiškio r. Obelių lopšelio-darželio ir Rokiškio r. Obelių gimnazijos valdymas, užtikrinant kokybišką gimnazijai priskirtų funkcijų (Obelių lopšelio-darželio funkcijų tęstinumas) vykdymą, siekiant geresnės ugdymo kokybės bei  efektyvesnio išteklių naudojimo.

**Finansavimo šaltiniai ir lėšų poreikis**.

Sprendimui įgyvendinti papildomų savivaldybės lėšų nereikės.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas**.

Teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Švietimo, kultūros ir sporto skyriaus vedėjo pavaduotoja Rita Elmonienė